കൊച്ചിയില് നടന്ന സംഭവങ്ങള് കോണ്ഗ്രസിന്റെ മോശം സംസ്കാരത്തിന്റെ തെളിവ്: വി. ശിവന്കുട്ടി ഇന്ധനവില വര്ദ്ധനയ്ക്കെതിരെ ഇടപ്പള്ളി വൈറ്റില റോഡ് തടഞ്ഞ് കോണ്ഗ്രസ് നടത്തിയ സമരത്തെ ചോദ്യം ചെയ്ത നടന് ജോജു ജോര്ജിനെ പിന്തുണച്ച് മന്ത്രി വി ശിവന്കുട്ടി. കോണ്ഗ്രസിന്റെ പ്രതിഷേധിക്കാനുള്ള അവകാശത്തെ ചോദ്യം ചെയ്യുന്നില്ല. എന്നാല് അതിനെ ജനാധിപത്യപരമായി ചോദ്യം ചെയ്ത സിനിമാതാരം ജോജു ജോര്ജിനെതിരെ അവര് കൈക്കൊണ്ട നിലപാട് ഒരു സ്വതന്ത്ര രാഷ്ട്രീയ കക്ഷിക്ക് ചേര്ന്നതല്ല എന്ന് വി. ശിവന്കുട്ടി ഫെയ്സ്ബുക്ക് കുറിപ്പില് പറഞ്ഞു. ജനാധിപത്യത്തില് പ്രക്ഷോഭങ്ങള്ക്ക് മുഖ്യമായ സ്ഥാനം ഉണ്ട്. വലിയ പ്രക്ഷോഭങ്ങളിലൂടെയാണ് അടിസ്ഥാനവര്ഗം അവകാശങ്ങള് നേടിയെടുത്തത്. ജോജുവിന് അഭിപ്രായ സ്വാതന്ത്ര്യമുണ്ട്. അതിനെ മാനിക്കാന് കോണ്ഗ്രസ് തയ്യാറായില്ല എന്ന് മാത്രമല്ല കായികമായി നേരിടാനാണ് അവര് ശ്രമിച്ചത്. ജോജുവിന്റെ കാറും കേടുവരുത്തി. ജോജു മദ്യപിച്ചിട്ടുണ്ട് എന്നടക്കമുള്ള നുണകള് ഉന്നയിക്കാനും കോണ്ഗ്രസ് തയ്യാറായി. ഗുണ്ട എന്നാണ് കെ പി സി സി അദ്ധ്യക്ഷന് ജോജുവിനെ വിശേഷിപ്പിച്ചത്. കോണ്ഗ്രസ് എത്ര മോശം സംസ്കാരമാണ് ഉയര്ത്തിപ്പിടിക്കുന്നത് എന്ന് തെളിയിക്കുന്നതാണ് കൊച്ചിയില് നടന്ന സംഭവങ്ങള്. പ്രതിഷേധിക്കാനുള്ള അവകാശം കോണ്ഗ്രസിനുള്ളത് പോലെ അഭിപ്രായം പറയാനുള്ള സ്വാതന്ത്ര്യം ജോജുവിനും ഉണ്ടെന്നുള്ളതാണ് യഥാര്ത്ഥ ജനാധിപത്യത്തിന്റെ ഉള്ക്കാമ്ബ് എന്നും ശിവന്കുട്ടി അഭിപ്രയപ്പെട്ടു.